b"\n_START_ARTICLE_\nThe Bund\n_START_PARAGRAPH_\nBund (yksinkertaistetut merkit: \xe5\xa4\x96\xe6\xbb\xa9; perinteiset merkit: \xe5\xa4\x96\xe7\x81\x98; pinyin: W\xc3\xa0it\xc4\x81n, shanghainkiina: /\xc5\x8bat\xca\xb0\xc9\x9b/) on alue Huangpun kaupunginosassa Shanghaissa. Alue keskittyy Huangpu-joen varrella kulkevan Zhongshan-tien ymp\xc3\xa4rille. Alueella sijaitsi aiemmin Shanghain kansainv\xc3\xa4linen asutuskeskus, jossa toimi ulkomaisia pankkeja, sanomalehtien toimituksia, konsulaatteja ja laivanvarustamoja. Nimi Bund yleens\xc3\xa4 viittaa alueella sijaitseviin rakennuksiin ja laitureihin.\n_START_SECTION_\nNimi\n_START_PARAGRAPH_\nSana Bund tulee urdun kielen sanasta band ja tarkoittaa pengerm\xc3\xa4\xc3\xa4 tai pengerretty\xc3\xa4 laituria. Intiassa, Kiinassa ja Japanissa on useita alueita, joista k\xc3\xa4ytet\xc3\xa4\xc3\xa4n nimityst\xc3\xa4 bund, mutta erisnime\xc3\xa4 Bund k\xc3\xa4ytet\xc3\xa4\xc3\xa4n l\xc3\xa4hes yksinomaan Shanghaissa sijaitsevasta alueesta.\n_START_SECTION_\nHistoria\n_START_PARAGRAPH_\nAlueella sijaitsee useita historiallisia rakennuksia, joissa toimi pankkeja ja kauppaliikkeit\xc3\xa4 Britanniasta, Yhdysvalloista, Ven\xc3\xa4j\xc3\xa4lt\xc3\xa4, Saksasta, Japanista, Alankomaista ja Belgiasta. Lis\xc3\xa4ksi alueella sijaitsevat muun muassa Britannian ja Ven\xc3\xa4j\xc3\xa4n konsulaatit sek\xc3\xa4 Shanghai Club. Bund sijaitsee Shanghain vanhan muureilla ymp\xc3\xa4r\xc3\xb6idyn kaupungin pohjoispuolella ja se oli aluksi brittil\xc3\xa4inen yhdyskunta. My\xc3\xb6hemmin brittil\xc3\xa4inen ja yhdysvaltalainen yhdyskunta yhdistettiin ja 1800-luvun lopulla k\xc3\xa4ynnistynyt rakennusbuumi lopulta teki alueesta It\xc3\xa4-Aasian merkitt\xc3\xa4v\xc3\xa4n taloudellisen keskuksen. _NEWLINE_1940-luvulla Bundissa sijaitsivat useimpien merkitt\xc3\xa4vien rahalaitosten Kiinan p\xc3\xa4\xc3\xa4konttorit. 1950-luvulla, kommunistien voitettua Kiinan sis\xc3\xa4llissodan useat pankit siirrettiin muualle ja hotellit ja kerhot suljettiin ja otettiin muuhun k\xc3\xa4ytt\xc3\xb6\xc3\xb6n. My\xc3\xb6s jokivartta reunustaneet patsaat ja muut kolonialismin merkit poistettiin._NEWLINE_1970-luvun lopulla ja 1980-luvun alussa Kiinan talouspolitiikan avautumisen my\xc3\xb6t\xc3\xa4 Bundin rakennukset palautettiin alkuper\xc3\xa4iseen k\xc3\xa4ytt\xc3\xb6\xc3\xb6n. Valtion laitokset siirrettiin pois ja tilalle tuli pankkeja. Samaan aikaan aluetta koetelleet taifuunit saivat paikallisviranomaiset rakentamaan joen varteen tulvapadon, jonka takia osa penkereest\xc3\xa4 on yli 10 metri\xc3\xa4 ymp\xc3\xa4r\xc3\xb6ivi\xc3\xa4 katualueita korkeammalla. T\xc3\xa4ll\xc3\xa4 on ollut merkitt\xc3\xa4v\xc3\xa4 vaikutus Bundin katurakenteen kehitykseen. 1990-luvulla Zhongshan-tie, jonka varrella Bund sijaitsee, levennettiin 10-kaistaikseksi ja suuri osa kadun varrella sijainneista puistoista h\xc3\xa4vitettiin. Samaan aikaan poistettiin my\xc3\xb6s Bundin ja Pudongin v\xc3\xa4lill\xc3\xa4 kulkeneiden lauttojen laiturit.\n_START_SECTION_\nSijainti\n_START_PARAGRAPH_\nBund kattaa 1,5 kilometrin matkan Huangpu-joen l\xc3\xa4nsirannalla. Perinteisesti Bundin katsotaan alkavan etel\xc3\xa4ss\xc3\xa4 Yan'an-tiest\xc3\xa4 ja p\xc3\xa4\xc3\xa4ttyv\xc3\xa4n pohjoisessa Waibaidun sillalle._NEWLINE_Bund keskittyy Sun Yat-senin mukaan nimetyn Zhongshan-tien varrelle. Se on p\xc3\xa4\xc3\xa4asiallisesti keh\xc3\xa4tie, joka muodosti aiemmin Shanghain kaupungin rajan. Tien l\xc3\xa4nsipuolella sijaitsee 52 l\xc3\xa4nsimaista klassismia ja modernismia edustavaa rakennusta. It\xc3\xa4puolella sijaitsi aiemmin puisto, joka johti Huangpun puistoon. Puistomainen alue on Zhongshan-tien levent\xc3\xa4misen my\xc3\xb6t\xc3\xa4 huomattavasti pienempi kuin aiemmin. Kauempana id\xc3\xa4ss\xc3\xa4 on 1990-luvulla rakennettu korkea tulvapato, jonka rakentaminen muutti Bundin alueen n\xc3\xa4kymi\xc3\xa4 huomattavasti. _NEWLINE_L\xc3\xa4hell\xc3\xa4 Nanjing-tien risteyst\xc3\xa4 sijaitsee Bundin ainoa pronssipatsas, joka kuvaa Shanghain ensimm\xc3\xa4ist\xc3\xa4 kommunistista kaupunginjohtajaa Chen Yit\xc3\xa4. Alueen pohjoisosassa sijaitsevassa Huangpun puistossa on Kansan sankareiden muistomerkki, joka on korkea abstrakti betonipatsas, joka pystytettiin Oopiumisodissa kuolleiden muistoksi."